DEĊIŻJONI TAL-KUMMISSJONI
ta’ l-24 ta’ Ottubru 2007
li temenda d-Deċiżjoni 2005/393/KE rigward żoni ristretti marbuta mal-bluetongue fi Franza, il-Ġermanja, l-Awstrija, il-Portugall, id-Danimarka, ir-Repubblika Ċeka u r-Renju Unit
(notifikata taħt id-dokument numru C(2007) 5152)
(Test b’relevanza għaż-ŻEE)
(2007/684/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/75/KE ta’ l-20 ta’ Novembru 2000 li tistipula dispożizzjonijiet speċifiċi għall-kontroll u l-qerda tal-bluetongue (1), u b’mod partikolari l-Artikolu 8(3) tagħha,
Billi:
(1)
Id-Direttiva 2000/75/KE tistipula regoli u miżuri ta’ kontroll kontra l-bluetongue fil-Komunità, inkluż it-twaqqif ta’ żoni ta’ ħarsien u ta’ sorveljanza u projbizzjoni li ma tippermettix li annimali jħallu dawn iż-żoni.
(2)
Id-Deċiżjoni tal-Kummissjoni 2005/393/KE tat-23 ta’ Mejju 2005 dwar żoni ta’ ħarsien u ta’ sorveljanza fir-rigward tal-bluetongue u kundizzjonijiet li japplikaw għall-movimenti minn jew f’dawn iż-żoni (2), tipprevedi għad-demarkazzjoni ta’ żoni ġeografiċi globali fejn iż-żoni ta’ ħarsien u ta’ sorveljanza (“iż-żoni ristretti”) għandhom jiġu stabbiliti mill-Istati Membri fir-rigward tal-bluetongue.
(3)
Wara talba ssostanzjata ppreżentata minn Franza u l-Ġermanja, huwa xieraq li tiġi emendata d-demarkazzjoni taż-żoni ristretti f’ dawk l-Istati Membri f’żona F.
(4)
Wara t-tkabbir taż-żona ristretta fil-Ġermanja minħabba t-tifqigħat riċenti tas-serotip 8 tal-bluetongue, huwa xieraq li tkun demarkata żona ristretta fl-Awstrija u li jkunu emendati ż-żoni ristretti fid-Danimarka u fir-Repubblika Ċeka fiż-żona F.
(5)
Wara n-notifika ta’ tifqigħat tas-serotip 1 tal-bluetongue u talba ssostanzjata ppreżentata mill-Portugall, huwa xieraq li tkun emendata d-demarkazzjoni taż-żona ristretta E fl-Anness I tad-Deċiżjoni 2005/393/KE u li tkun emendata ż-żona I bis-serotipi 1 u 4.
(6)
Wara n-notifika ta’ tifqigħat tas-serotip 8 tal-bluetongue fir-Renju Unit, huwa xieraq li tkun demarkata żona ristretta f’dan l-Istat Membru fiż-żona F.
(7)
Id-Deċiżjoni 2005/393/KE għandha tiġi emendata skond dan.
(8)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness I għad-Deċiżjoni 2005/393/KE hu emendat skond l-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 24 ta’ Ottubru 2007.